《捣衣篇》
明代·顾若璞

自惜盈盈十五馀，不施粉黛叹幽居。忽惊流浪双头鲤，带得交河一纸书。

读书宛转愁不息，征人正在天山北。天山高插碍星流，漫驾红鸾过十洲。

君挂雕弓控轻骑，妾闻胡雁怨高楼。满眼风光转眼歇，昨夜红颜换白发。

捣衣声断咽霜风，掩袖啼多惨秋月。秋月孤帏漏正长，香奁宝箧耀华堂。

鸣珰四面鸳鸯结，罗帐团回锦绣香。鸣珰罗帐芙蓉锦，华烛兰膏明未寝。

解将珠镜光如刀，留待君来照鸳枕。饮尽金罍不见君，湘帘怨卧烟氤氲。

羽书犹欲征边塞，愿逐巫山一片云。

作者简介：清浙江仁和人，字和知。黄茂梧妻。工诗古文辞，为文好言经世之学。康熙中卒，年九十余。有《卧月轩集》。